TKN บวกเกือบ 4% โบรกฯคาดกำไร Q1 โตแกร่ง รับยอดขายเพิ่มทั้งในและตปท.
TKN บวกเกือบ 4% ลุ้นกำไร Q1/60 โตแกร่ง ล่าสุด ณ เวลา 15.49 น. ราคาอยู่ที่ 23.70 บาท บวก 0.90 บาท หรือ 3.95% สูงสุดที่ 23.70 บาท ต่ำสุดที่ 22.70 บาท มูลค่าซื้อขายที่ 224.45 ล้านบาท โบรกฯ แนะ “ซื้อ” ชูเป้า 33 บาท คาดกำไร Q1/60 โตกว่า 20% หลังยอดขายเพิ่มทั้งในและตปท.
27 เม.ย. 2560

ผู้สื่อข่าวรายงานว่า ราคาหุ้นบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ณ เวลา 15.49 น. ราคาอยู่ที่ 23.70 บาท บวก 0.90 บาท หรือ 3.95% สูงสุดที่ 23.70 บาท ต่ำสุดที่ 22.70 บาท มูลค่าซื้อขายที่ 224.45 ล้านบาท

ด้านบล.กสิกรไทย แนะนำ “ซื้อ” TKN ราคาเป้าหมาย 33 บาท/หุ้น โดยคาดว่า TKN จะประกาศกำไรไตรมาส 1/2560 ที่ 195 ลบ. ลดลง 16.6% จากไตรมาสก่อน แต่เพิ่มขึ้น 20.7% จากปีก่อน โดยการลดลงไตรมาสก่อนเป็นผลมาจากยอดขายที่ปรับตัวลดลงในช่วง low season ขณะที่การเติบโตจากปีก่อนมีแรงหนุนจากยอดขายที่เพิ่มขึ้นทั้งในและต่างประเทศ
โดยฝ่ายวิจัยประเมิน GPM ที่ 35.9% ปรับตัวลดลงเล็กน้อยจาก 36.1% ในไตรมาส 4/59 จากค่าใช้จ่ายในการเปิดโรงงานใหม่ ขณะที่เราคาดว่าราคาต้นทุนสาหร่ายจะยังคงทรงตัวจากไตรมาสก่อน ถึงแม้ว่ากำไรสุทธิในไตรมาส 1/60 จะคิดเป็นเพียง 17.8% ของประมาณการทั้งปี
แต่ฝ่ายวิจัยคาดว่าผลประกอบการในครึ่งปีหลังจะคิดเป็น 60% ของประมาณการทั้งปี ด้วยแรงหนุนจากการเพิ่มขึ้นของ utilization rate ในโรงงานเฟส 1 รวมถึงการเปิดเฟส 2 ในช่วงครึ่งปีหลัง โดยเรามองว่าราคาหุ้นที่ปรับตัวลง 8.5% ตั้งแต่วันศุกร์ที่ผ่านมาเป็นโอกาสในการเข้าซื้อ เนื่องจากเรายังไม่เห็นการเปลี่ยนแปลงใดๆ ในเชิงพื้นฐานของหุ้น